text:
BETHLEHEM ARSI MAWLH MAI HI
********************************
Krismas te pawh a lo hnai leh ta, ni tlemte bak kan bak ta lo. December thla chawhma lam atanga khawvel pumpuia chhungtin deuhthaw in kan buaipui mahni in chei leh Krismas lo thleng tur atana inpuahchahna chu a tu a te mai pawhin kan buaipui luih luih mai a ni a. Aizawl velah pawh khawlai te kan chei a, ran in lem te siamin arsi lem lian pui pui te kan khai leh ta fur mai a. Kan Lal Isua kha Bible ah hian ran inah a piang tih phei chu a inziah pawh chu kei phei chuan ka hre hlei law. In lo hmu bik anih phei chuan a inziahna bung leh chang te min rawn hrilh ve nghe nghe ula ka duh a, tihian in tinah arsi lem te kan khai eng leh fer fur mai dawn a ni a. Kan naupan lai phei chuan pa te hian ramhnuai ami mau sei tawk hi an han la ngei a, a zik kuaiah hian arsi lem, lehkhakhawng sen a siam, a chhunga electric bulb dah hi kan han khai ngei a, inchhungah saisiak kung a hnah hlawi filh-ah Christmas card leh eng engemaw incheina kan han khai a, lekhamawi vel inchhungah kan han zam kual a, heng hian a lo ti Krismas bik hliah hliah mai thin a lo ni. Krismas huna bang ngai lo, hla ah te pawh an lo phuah Bethlehem arsi, Sap sendang ho in’THE STAR OF BETHLEHEM’an lo tih bawk hi enge anih chiah. Arsi tak tak a ni nge hrilhfiahna dang a awm zawk nge vana thilmak lo thleng tih hi in sawi chho daih teh ang.
Kristian tawh phawt chuan Bethlehem Arsi in khawchhak mifing te a hruai dan chanchin hi hrelo kan awm awm love. He arsi hi Bible a kan hmuh angin khawchhak lam atangin mifing te’n rawn zui in Bethlehem chung zawnah a ding a, tichuan Lal thar lo piang chu chibai bukin thilpek pathum, rangkachak, mura leh beraw te an pe tih kan hmu anih kha. He Bethlehem Arsi hi enge a nih chiah tih hi hmanlai atang tawhin mithiam te leh arsi lam zir mi te, Pathianthu lam zir mi te pawh in an lo bei nasa hle tawh thin a ni.
Khawchhak mifing te kan tih pawh hi MAGI an tih ho an nih hmel a. Dead Sea Scrolls an tih, Dead Sea kama puk a hmanlai thuziak hlui tak tak an hmuhchuah hova a inziah dan chuan hmanlai atang tawh khan Juda ho arsi zir mi te chuan vanah hian’Messiah’lo piang tur chhinchhiahna engemaw a awm ringin van lam hi beiseina sang tak nen ring fan meuhin ‘Tlumte-a thlir takin’ an lo thlir an lo thlir thin tih a lo inziak a. Heng mifing pathum kan tih ho pawh hian van lampang chu beiseina nen an lo thlir reng thin tute zing ami an ni ngei ang tih a rin theih a ni. Heng mifing te pawh hi pathum nge an nih pali nge panga zawk tih hi kan Bible hian a sawi lang reng reng lo leh tlat mai pek a. Thilpek pathum an pek avang khan pathum ni turah kan han ngai ngawt a, panga pawh an lo ni daih thei tlat. Tichuan heng mifing MAGI ho hi Persia lampang a Zoroastrian sakhaw puithiam ho, arsi lampang chanchin hre tak mai ho an ni in a lang bawk. Tin, MAGI an tih ho te hi anmahni inserh thianghlim a, mumang leh arsi lam te zir mi an ni bawk a. Heng khawchhak lam atanga rawn kal ten an rawn zui arsi hi enge anih chiah sawi dan leh ngaihdan hrang hrang a tam hle a ni.
Khawvel mithiam ten an chhut dan dang leh ah chuan BC 11 na lai vel khan simeikhu Halley’s Comet chu rawn lang in a en ber hunlai hi Bethlehem chung zawn 31 degree North latitude ah a ni a mahse hei hi Isua pian hun ni a an ngaih 6BC aiin kum 5 zet in a hma tlat mai a, mi tam tak chuan ni thei in an hre meuh lo tlat mai. Tin, hmanlai Chinese ho leh Babylonian ho van lam chanchin chhinchhiahna ah chuan 7BC vel khan Jupiter leh Saturn hi vawithum ngawt a inzawn in an lo awm a, hetianga arsi a inzawna an awm hi ‘conjunction’ an ti a, an lan dan pawh a eng bik em em thin a ni, hei hi a ni thei mai ang em ti pawl an awm bawk. He arsi inzawn, Mizovin an ‘in di’ kan tih ang deuh hi May ni 27 ah a intan a, chuti anih chuan Persia ram atanga khawthlang lam pan a heng mifing te rawn zin tan hun awm ang vel atan pawh a tawk viau mai ni in a ziar mi te chuan an sawi a. Heng arsi pahnih an awm thiang nawn lehna hi September ni 15 vel kha a ni leh a, hei hi Damaska atangin a lang fiah in a lang eng ber a, mifing te pawh khan Damaska an rawn thlen hun ni awm vela a chhut a ni leh bawk a. Tin, a ‘in di’ vawithumna chu December ni 1 khan a ni in hei hi a en ber lai chu Bethlehem chung zawna a awm lai a ni ve leh chiah mai bawk. Arsi chanchin zirna ‘Astrology’ ah chuan Jupiter hi lalna entirna a ni a, tin Saturn leh Jupiter hi Israel te nena in kaihhnawihna nei a ngaih an nih bawk avangin heng mifing te hian Israel te Lal thar tur a lo piang ngei dawn anih ringin he arsi hi an rawn zui ni in angaih ve theih khawp mai bawk, Chutihlai erawh chuan heng zawng zawng hi kan Bible-ah hian a inziak reng reng lo bawk.
Lal Isua pian kum tak hi hriatchian a ni hauh lo mai a, AD leh BC inthenna lai tak a piang ni awm tak si hi a zir mi te chuan BC4na leh BC6na inkar bawr vel a piang niin an chhut tlat pek bawk a. BC 5 na lai vel khan Chinese astronomer te chuan arsi puak darh ‘super-nova’ an tih ang chi a thlen thu an lo chhinchhiah a. He arsi puakdarh hi a en ber lai in Bethlehem chungzawnah a awm tlat mai a, heihi tamtak chuan Bethlehem Arsi hi ni turah an ngai ve thung bawk. 1991 khan Cambridge University a Material science department a an Professor, Colin Humphery chuan Bethlehem Arsi kha BC5 na a favang lai vel a simeikhu lo lang kha a ni ange a rawn ti ve thung a. Tin, thenkhat chuan arsi them thlawk ni ah an ngai bawk.
German astronomer, Johann Kepler(1571-1630)an a chhut ve dan thung chuan BC 6 na lai khan Jupiter leh Saturn leh Mars te chu tlar khat ah awm in lei atanga hmutu tan chuan arsi pakhat eng tak angin alang a, hemi hi a ni thei mai tura ngaihdan a awm bawk. Ngaihdan hrang hrang a tam a, mitamtak chuan Bethlehem arsi kha simeikhu, Halley’s Comet nen a sawizawm an tum hle na in he simeikhu hi hetih hunlai hnaivai deuh a a lan chu BC11 daih kha anih avangin Bethlehem arsi hi chu a ni theiin mi tamtak chuan an ngai lo thung.
Bible a kan hmuh dan chuan arsi chu a kal zel a Bethlehem chung zawn a thlen hma chuan a ding lo tih kan hmuh avangin mi tamtak chuan ‘ARSI’ tak tak ni thei turah an ngai lo thung. Thil mak deuh mai pakhat leh ngaituahna ti thui thei deuh mai pakhat chu kha Bethlehem Arsi kha arsi tak tak lo ni ta se, khatia Bethlehem chungzawn a ding eng ta vu vu mai chu hawkdak vang tal pawn mi tamtakin lo thlir ve awm, an hunlaia ennawm en tur a van tehreng nen, lo chhinchhiah ve tawk te pawh awm awm tak niin kei chuan kan hre ve deuh ngawt a, mahse lo chhinchhiah ve awm hi sawi tur an awm lemlo tlat mai hi a mak viau tlat a ni. Lemziak pakhat, Luka ziah ni a sawiah chuan nausen Isua leh Mari lem bakah Bethlehem arsi lem a inziak a. Heta arsi lem hi a ziah dan a mak khawp mai a, thil eng tak, a mei lam a thla nei leh a lai vela thil eng dangin a kualkhung angin a lantir a. He lemziak hi St Thomas Mount, Madras(Chenai) bul a, Church of Our Lady of Expectations ah dah a ni nghe nghe a, he lemziak avang hian mithenkhat chuan Bethlehem Arsi kha UFO lam anih ring pawl te pawh an awm phah bawk a ni.
Bethlehem Arsi hi a lan dan leh a nihphung vel mithiam hrang hrang ten an sawi atang hian mi tamtak chuan arsi tak tak anih an ring lova, Pathianin mifing ho te rawn hruai tur hrim hrim a eng danglam a bik taka a siama a awmtir, an mahni mifing ho chauh ina an hmuh theih niin an ngai thung bawk a ni. He Bethlehem arsi hi kei mi mawl, vengkhat parawn pawh nilo, a eng ‘A’ mah zir chhuaklo ngaihdan mawlmang satliah ve mai maiah chuan eng arsi in di emaw, simeikhu lam emaw nilovin mifingte hruai tur hrim hrim a Pathian inlarna eng, a mi nazawng in an hmuh theih ve lemloh a nih ka’n ring ve thlangawt pek a, chutiang inlarna eng chu a ni chiah em tih phei chu ka hre bik hlei law.
He Bethlehem arsi hi eng pawh lo ni ta se la, Mifingte chu Bethlehem hruai thlengin, Lal Heroda’n nausen kum2 hnuailam a rawt chimih phah a, tin, Bible-ah meuh lang pha Lal Isua’n he khawvela a rawn kal chhunga a thilpek dawn tlemte zing ami ziah lan anih phah a. Khawvel in a theihnghilh theih tawh loh tur arsi hmingthang BETHLEHEM ARSI an lo tih huai huai leh hla ah te an lo chawi ‘THE STAR OF BETHLEM’ tih a lo nih phah ta a ni.
Bethlehem Arsi sawi apianga sawi tel ngei ngei ngai chu khawchhak mifing te hi an ni a. Heng khawchhak lam ami mifing te hian Lal thar lo piang chu chibai buk turin an rawn pan vang vang a, kawng lakah eng harsatna nge an rawn tawh pawh kan hriat pui hauh lo a, eng anga rei nge an rawn thang tih te, engzatnge an rawn kalna manah hian an in senso tih lam pawh kan hre bawk hek lo. Mahse kan Bible in chiang taka min hrilh chu an rawn kal chhan ber Lal thar lo piang Lal Isua kha an hmuh khan Amah chibai buk nana an tih liau liau Rangkachak te, beraw te leh mura te kha an ro bawm te hawngin an pe tih kan hmu a. Hei tak mai hi keini ringtute pawh hian heng khawchhak mifing te hnen atang hian kan zir atan a tha khawp mai. Keini chuan Lal Isua kan biakna kawngah hian a lak atanga malsawmna te leh a ven na te , a awmpuina te, a tihdamna te enge engemaw dawn tum ran hian kan bia in kan zui thin a. Khawchhak mifing te kha chuan ‘A’ lak atanga engmah phut let nei hauh lo khan ‘A’ tan khan an robawm ami thil tha te kha an thehchhuak zawk a ni a. Chuvangin keini pawh hian hei hi in enfiah nan hmang ila, Lal Isua kan zuina leh kan biak na kawngah hian a lak atanga beisei nei ran in kan zui nge, ‘A’ tan hian keimahni atang leh kan ro bawm te atang hian thil tha kan theh chhuak ve zawk tih hi a thar in he thu chhiartu zawng zawng te hi lo inenfiah thar leh theuh turin ka rawn sawm che u a ni e.
Nia, engpawh nise i in kawtah khan arsi lem chu lo khai eng ve leh phawt mai la, mahse arsi kil nga nei chi i hmang anih chuan a kil zum pahnih kha van lam kawk lo thu zawnga khai turin i fimkhur dawn nia, a kil zum pahnih vanlam i kawh tir chuan tunlaia an buaipui em em satanic sign a ni daih dawn tih i lo hre tel ve mai mai bawk dawn nia.
BigDaddy Hmahmatea
(R.Lalhmangaiha)
Kulikawn
Similar Posts:
- Christmas hlathu diklo ka tih thenkhat
- Bethlehem Arsi leh Khawchhak Mifingte.
- Bethlehem Arsi
- Wise Men from the East to Jerusalem
- Krismas Thuchah


c: text/html

text:
Kan kalna ah chuan eng eng emaw kan ti a, March 4, tak mai hian kan kalna vel reports leh sawihona hun Hotel Holiday Resorts- ah neihtur a ni a.. chu chu Orissa (Odisha) lama Official (Bankers) lian tak tak te leh mi pawimawh thenkhat te chuan min rawn hman pui dawn a.. Hemi ni tak hi Chapchar Kut a ni tih chu Roman Cotholic Father pakhat hian a lo hria a, ti chuan Chapchar kut puala Engemaw kan tih theih leh theihloh min zawt a, tichuan Chapchar kut chu hmang tur chuan kan in puahchah ta a.
Hun kan nei tlem si, minutes 10 chhungin kan Hlasak tur leh Lam kan entir tur chu peihfel a ngai a, Hotel hmun awl zau laiah chuan Silpouline kan phah tir a, tichuan German run zai ( a dik em aw??) leh Chai lam chu entir kan tum ta a. Hotel tual zawl nuam takah te chuan kan practice ve nual a.
A hun a lo thleng ta, Vaipa min lo dawngsawng tu pa chuan 'Enge Chapchar Kut chu a awmzia' 'Enge a tobul?' te a rawn ti ta mai.!! Kan zinga rual u deuh kum 50 pel tawh te, leh he hun rawn hmang ve tur Apex Bank lama kan Board of Directors te lah chuan 'ka hre bik lo' an ti bawk si.. chutia mahni hnam KUT chanchin chhan theihloh chu a zialo mange ka ti a., ka hriat dan chu a dik nge diklo tih pawh chiang chuang lo chuan kan dinchhuahpui ve tawp a.
Vaiho leh kal ho chuan Chapchar Kut chanchin leh tobul ka sawi vel chu an ngaithla thap a, " Hmanlai kan mizo pi leh pu te khan Loneih kha an in nghahna ber a ni a, an lifestyle pawh tlangram Loneih nen a inzawm tlat a, March thla lai vel hian Lovah an zofel tawh thin a, awllen lai a lo nih bakah, pasaltha te tan ramchhuahna hun tha taka lo ni bawk si a...tum khat chu Pasaltha te chu an ramchhuak a, mahse hlawhchhamin an lo haw a, an zak em em mai a, an lalpa leh khaw mipuite hmuh chu an hreh em em mai a.. tum dang chu nise Salu nen, khaw-dai ah Hlado chhamin an au ang a, lal leh khaw mipui te chuan lo hmuakin an sa kah Lu chu an 'ai' leh ngei dawn a,,chu hun chu pasaltha te tan a hlu si a, nula leh khawmipui leh lalpa lakah pawh an tlaktlum phah na remchang a ni fo thin a.
"Mahse engmah hawnlo a an lo haw chu hrehawm an ti em em mai a, Chutihlai chuan an khaw lalpa chu a lo fing hlauh mai a, a pasaltha te chu tum dangah an hlawhchham ziah chuang lo a, Sa leh Ral hlauhawm laka a khua te chhanhim thintu an ni tih a hai lo,, tichuan lalpa chuan a khaw mipuite chu a ko khawm a, a Zu tui ber ber te chu a phawrh a, mualzawlah chuan an zai a, an lam ta a.. Chutia zu te an ina hlimtaka an khaw lalpan a lo dawnsawn takah chuan an hlim ta em em mai a, mipuite pawh an lo pung zel a.. hlim takin chu hun chu an hmang ta a. A kum dang leh an pawh chumi hun velah chuan an Zai a, an Lam leh ta a. A hunlai hi Chapchar awllen lai a nih avangin 'Chapchar Kut' an ti ta a, kumtin an hmang ta ziah thin a ni awm e" tiin kan sawi ve ringawt mai chu(h). A dik nge diklo pawh ka hre chiang ngam silo..
A chanchin hriat chianloh bakah mahni tawnglo lehnghala a dik nge diklo chianglo chunga mi zahawmpui pui te hma a thu han sawi ve ngawt chu a nuam zan lo,, Vaiho chuan ngaihnawm an ti ve emawni an Ka-ho mai a, a then chuan an Note bu ah te an la chhinchhiah zui lehnghal a, a dikloh vaih chuan a van pawi dawn tehreng em aw...ti chungchuan sawitha ve tak ni awm tak chuan ka sawi zawh chuan puithu hmel tak chuan kan thu ve leh a. Tichuan Chai leh hlasak a lo hun a
... manding sap e lungmawl e, lungmawl e...
German ral lian tawnin tir suh...
..a surin ngen mu a sur sung sung.. heih heih chheih.....
An awi liam dawn ngei e khuangpui nen.... khuangpui nen..
.. hei heih heihh....
kan han ti meuh chu a Zo a vai (Mizo leh Vai te) in kan lam ta a, mahni khaw lama Kohhran upa (Lengpui Upa Puia) te pawh an phar hniam da da khawp mai..
Mizoram lamah AR Ground-ah grass (turf) phah thar chungah Chapchar kut chu Minister te hoin an hmanga, awmve ila chu a thlirtu mai kan ni awm si a, Orissa lamah ve thung chuan Kut pa ber ni awm fahranin thu te kan sawi ve chu a ni si a. A nawmdan a danglam a, kan inchhir lemlo hlawm khawp mai..
A buaithlak leh ngaihtuahna ti thui ber erawh chu... Chapchar Kut tobul leh a chanchin kan sawi ve chu an (official te) Thlalatu rawn hruai chuan Video in a record vek mai a, thenkhat chuan an Note bu te ah chuan an lo chhinchhiah ve bawk si.. A diklo vaih chuan ka van mualpho nasa dawn em?? khatianga mi pawimawh hmaa dawt han sawi chu, tiin zak theilo min ti viau ang le.. Mahse, ka sawi sual lutuklo te chuan ka hre bawk si.. Nuam tak leh hlimtak a Chapchar Kut chu kan hmang ve tilo chuan a hnu lamah chuan Rilru a nuam vaklo duh kher mai... ka sawi dik em ang chu maw.!!!? tun thleng hian ka la finfiah ta chuang hlei lova...

robotstxt: allowed

filter: keep